Kære forældre

Nu har jeres barn været i gang med at læse i nogle uger. Jeg håber, I ser bøgerne derhjemme. Nogle af jer får måske lov til at læse med jeres barn, andre har et barn, der gerne vil læse selv.

Husk at vise interesse for jeres barns læsning. I kan stille spørgsmål i stil med disse:

* Hvilken bog læser du i, og hvad handler den om?
* Hvordan kan det være, du har valgt den?
* Vil du læse lidt for mig en dag? Eller kan vi læse sammen?
* Hvor meget har du valgt, at du vil læse denne uge? Kan jeg hjælpe dig med at huske læsningen?
* Hvordan har du lyst til at læse? Stille for dig selv eller højt sammen med mig?
* Er der andet, du kunne tænke dig at læse bøger om?
* Hvordan kan jeg hjælpe dig med, at du får læst gode bøger?

Som vi drøftede på forældremødet, afhænger motivation blandt andet af, om man …

* oplever andres interesse og støtte (samhørighed).
* oplever, at man faktisk bliver lidt bedre (kompetence).
* oplever at have indflydelse på bøgerne og læsningen (autonomi).

God fornøjelse i bøgernes verden, hvad enten jeres barn læser sig til viden i fagbøger, er grebet af spændende fortællinger, læser sjove illustrerede bøger eller noget helt andet.

Mvh.